- Hvem kan dog finde på at gøre sådan noget? Jeg ved det virkelig ikke, siger hollandske Martine van Tittelboom, da hun her til formiddag er på Langelinie i København for at se Edvard Eriksens verdensberømte statue fra 1913 af H.C. Andersens "Den lille Havfrue".

For i nattens løb har ukendte gerningmænd overhældt den lille bronzedame med hvid og blå maling samt skrevet "Befri Abduelle" med store bogstaver på kajen foran statuen.

Læs også : Den Lille Havfrue udsat for hærværk igen: Malet blå og hvid

Tyske Walter Brandi kunne se hærværket fra sin kahyt, da hans krydstogtskib lagde til kaj i morges. Og han er ikke imponeret.

- Det er frygteligt. Men det er jo desværre ikke første gang, at hun bliver udsat for den slags. Jeg ved ikke, om der ligger et politisk motiv bag, eller det bare er vandalisme, siger den tyske pensionist.

Læs også : Statue af Lise Nørgaard udsat for hærværk

Heller ikke engelske Terry Culpin er begejstret for Havfruens nye klæder.

- Det er forfærdeligt. Min hustru og jeg var her for et par år siden, og jeg må sige, at jeg bedst kan lide hende uden maling, siger han til DR.

Det er anden gang på blot to uger, at Den lille Havfrue bliver udsat for hærværk. Den 30. maj blev hun overhældt med rød maling.